CELEX: 32021R0852
Language: ro
Date: 2021-05-27 00:00:00
Title: Regulamentul de punere în aplicare (UE) 2021/852 al Comisiei din 27 mai 2021 de modificare a Regulamentului (CE) nr. 32/2000 al Consiliului și a Regulamentului (CE) nr. 847/2006 al Comisiei în ceea ce privește excluderea importurilor de produse originare din Regatul Unit din contingentele tarifare

28.5.2021   
               
               
                  RO
               
               
                  Jurnalul Oficial al Uniunii Europene
               
               
                  L 188/54
               
            
         REGULAMENTUL DE PUNERE ÎN APLICARE (UE) 2021/852 AL COMISIEI
         din 27 mai 2021
         de modificare a Regulamentului (CE) nr. 32/2000 al Consiliului și a Regulamentului (CE) nr. 847/2006 al Comisiei în ceea ce privește excluderea importurilor de produse originare din Regatul Unit din contingentele tarifare
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 32/2000 al Consiliului din 17 decembrie 1999 privind deschiderea și modul de administrare a contingentelor tarifare comunitare consolidate în cadrul GATT și a altor câteva contingente tarifare comunitare, de stabilire a normelor de modificare sau de adaptare a contingentelor menționate și de abrogare a Regulamentului (CE) nr. 1808/95 (1), în special articolul 9 alineatul (1) litera (b) prima liniuță,
         având în vedere Decizia 2006/324/CE a Consiliului din 27 februarie 2006 privind încheierea unui acord sub forma unui schimb de scrisori între Comunitatea Europeană și Regatul Thailandei în conformitate cu articolul XXIV alineatul (6) și articolul XXVIII din Acordul General pentru Tarife și Comerț (GATT) din 1994 privind modificarea concesiilor din listele de angajamente ale Republicii Cehe, Republicii Estonia, Republicii Cipru, Republicii Letonia, Republicii Lituania, Republicii Ungare, Republicii Malta, Republicii Polone, Republicii Slovenia și Republicii Slovace, în cadrul procesului de aderare la Uniunea Europeană (2), în special articolul 2,
         întrucât:
         
                     (1)
                  
                  
                     Acordul comercial și de cooperare dintre Uniunea Europeană și Comunitatea Europeană a Energiei Atomice, pe de o parte, și Regatul Unit al Marii Britanii și Irlandei de Nord, pe de altă parte (denumit în continuare „acordul”) (3) a fost semnat în numele Uniunii la 29 decembrie 2020. Acordul se aplică provizoriu de la data de 1 ianuarie 2021.
                  
               
                     (2)
                  
                  
                     Regulamentul (CE) nr. 32/2000 prevede deschiderea și modul de administrare a contingentelor tarifare comunitare consolidate în cadrul GATT și a altor câteva contingente tarifare comunitare și stabilește norme de adaptare a contingentelor, abrogând totodată Regulamentul (CE) nr. 1808/95 al Consiliului (4).
                  
               
                     (3)
                  
                  
                     Regulamentul (CE) nr. 847/2006 al Comisiei (5) prevede deschiderea și stabilirea modului de gestionare a contingentelor tarifare comunitare pentru anumite preparate sau conserve de pește.
                  
               
                     (4)
                  
                  
                     Acordul prevede că produsele originare din Regatul Unit nu sunt eligibile pentru a fi importate în Uniune în cadrul contingentelor tarifare OMC existente, astfel cum sunt definite în acord. Acordul se referă la contingentele tarifare repartizate între părți în cadrul negocierilor în temeiul articolului XXVIII din GATT inițiate de către Uniunea Europeană în documentul G/SECRET/42/Add.2 al OMC (6) și de către Regatul Unit în documentul G/SECRET/44 al OMC (7) și astfel cum sunt stabilite în legislația internă a fiecărei părți. Acordul prevede totodată că stabilirea caracterului originar al produselor se face pe baza regulilor de origine nepreferențiale aplicabile în partea importatoare.
                  
               
                     (5)
                  
                  
                     Contingentele tarifare OMC existente, astfel cum sunt definite în acord, se referă la concesiile acordate de Uniune în cadrul OMC incluse în proiectul de listă de concesii și angajamente UE-28 în temeiul GATT 1994 prezentat OMC în documentul G/MA/TAR/RS/506 (8), astfel cum a fost modificat prin documentele G/MA/TAR/RS/506/Add.1 și G/MA/TAR/RS/506/Add.2 (9).
                  
               
                     (6)
                  
                  
                     Regulamentele (CE) nr. 32/2000 și (CE) nr. 847/2006 se aplică în prezent acestor importuri originare din Regatul Unit. Pentru a se conforma acordului, regulamentele respective trebuie modificate pentru a exclude importurile de produse originare din Regatul Unit din contingentele tarifare OMC existente.
                  
               
                     (7)
                  
                  
                     Acordul trebuie aplicat cu titlu provizoriu de la 1 ianuarie 2021. Prin urmare, importurile de produse originare din Regatul Unit trebuie, de asemenea, să fie excluse de la aplicarea contingentelor tarifare ale căror perioade contingentare au început înainte de 1 ianuarie 2021 și erau încă în curs la acea dată, în ceea ce privește importurile efectuate la 1 ianuarie 2021 sau după această dată.
                  
               
                     (8)
                  
                  
                     Pentru a se asigura conformitatea cu acordul, prezentul regulament trebuie să intre în vigoare în regim de urgență la data publicării în Jurnalul Oficial al Uniunii Europene și să se aplice de la 1 ianuarie 2021, data aplicării acordului.
                  
               
                     (9)
                  
                  
                     Măsurile prevăzute de prezentul regulament sunt conforme cu avizul Comitetului Codului Vamal,
                  
               ADOPTĂ PREZENTUL REGULAMENT:
         
            Articolul 1
            În titlul II din Regulamentul (CE) nr. 32/2000 se adaugă următoarea secțiune 4:
            
               „Secțiunea 4
               
               
                  Lista contingentelor tarifare comunitare consolidate în GATT
               
               
                  Articolul 7a
                  Contingentele tarifare comunitare enumerate în anexa I se aplică importurilor originare din toate țările terțe, cu excepția Regatului Unit.”
               
            
         
         
            Articolul 2
            Articolul 2 din Regulamentul (CE) nr. 847/2006 se modifică după cum urmează:
            
                        1.
                     
                     
                        La punctul 1, cuvintele „toate țările” se înlocuiesc cu cuvintele „toate țările terțe, cu excepția Regatului Unit”.
                     
                  
                        2.
                     
                     
                        La punctul 2, cuvintele „toate țările” se înlocuiesc cu cuvintele „toate țările terțe, cu excepția Regatului Unit”.
                     
                  
         
            Articolul 3
            Intrare în vigoare și aplicare
            Prezentul regulament intră în vigoare la data publicării în Jurnalul Oficial al Uniunii Europene.
            Se aplică de la 1 ianuarie 2021.
         
         
            Prezentul regulament este obligatoriu în toate elementele sale și se aplică direct în statele membre în conformitate cu tratatele.
            Adoptat la Bruxelles, 27 mai 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 5, 8.1.2000, p. 1.
         
            (2)  JO L 120, 5.5.2006, p. 17.
         
            (3)  JO L 444, 31.12.2020, p. 14.
         
            (4)  JO L 176, 27.7.1995, p. 1.
         
            (5)  Regulamentul (CE) nr. 847/2006 al Comisiei din 8 iunie 2006 de deschidere și de stabilire a modului de gestionare a contingentelor tarifare comunitare pentru anumite preparate sau conserve de pește (JO L 156, 9.6.2006, p. 8).
         
            (6)  https://docs.wto.org
         
            (7)  https://docs.wto.org
         
            (8)  https://docs.wto.org
         
            (9)  https://docs.wto.org